Kingunganeng taam Jesus igleghakaq Galilee‑mi.
Igleghayugumangilnguq Judea‑mi,
qayughllak Jews‑et igleghutistengit tamaanlenguut tuqusugukangat.
Jews‑et neqenghaghqelleghqaat aatqelghii tabernacles‑meng kaasaghtungestalghii.
Jesus‑em anglegutangita pikaat,
“Aghulaqi maaken,
aglaa Judea‑mun maligsaaghteten esghapagesqelluki allaaghlluwhaghtilleghpeneng.
Kitum alngunak apeghseghuuyulghiim aksaqigataa salleni.
Enkaam tawaten pinaqngukuvek tamaghhaghmi yugem esghapagliten!”
(Talwa anglegutangita Jesus ugpeqenghilkangat.)
Jesus‑em anglegutni pikii,
“Judea‑telleghqaqa salin kaasigatuq,
iwernga elpesi alngunak aghneghni piyaghqaagusi.
Nunam yugan ugumiknaanghitiisi,
whanga ugumikaatnga qayughllak aapghaqegkegka seghleq atuqaqegkangat.
Enkaam elpesi neqenghaghqelghiinun pitek;
whanga pinaqenghitunga qayughllak aghneqa salin kaasigatuq.”
Jesus‑em tawaten piluki ellnga Galilee‑metkaq.
Jesus‑em anglegutangi neqenghaghqemmun pikat.
Taagken kingungitneng yugnun esghaghtesukaghpenani ellngallu pikaq.
Neqenghaghqemmi Jews‑et igleghutistengita ivaqaat Jesus,
pimaghmeng,
“Naagu taana yuuk?”
Uglapiglleghhiit yuget tawanlenguut sigutquutkegkaat Jesus.
Ilangita pikaat,
“Jesus piniipigtuq yuuk.”
Ilangita pikaat,
“Nakaa,
puughtaqii yuget.”
Iwernga kitum alngunak qaayngakun akuzitkumangilkanga Jesus,
alingluni Jews‑et igleghutistengitneng.
Neqenghaghqellgha santillghem qukaghitaquqlu,
Jesus Temple‑mun aglaghluni apeghtughikaq.
Jews‑et igleghutistengita saghiighayagulluku pikat,
“Naten una yuuk liiteghllagta igaghyaamangilnguq?”
Jesus‑em kiimsiqii,
“Apeghtuusanka whangamneng pingunghitut,
Kayagtistemneng pinguut.
Kitum alngunak Kiyaghneghem piyukellgha atuqsugukumigu liisimaksaghqaqaa,
apeghtughilqa Kiyaghneghmeng pingutanga,
nalighmeng whangamneng katam pingutanga.
Kina alngunak apeghtughilghii ellmi katam sumeghtaghalleghmineng quulvallengnaqutkengnguuq.
Iwernga kina alngunak quulvallengestinaqutkelghii kayagtikamun,
akuzinguuq ipapigmeng,
iqlengiqigatuq.
Qamagllusi liisimakaghsi Moses‑em Liilightuusalitkaqiisi,
iwernga nalighhiinaghpesi qaatkigatasi.
Sangamangam tuqunnaqutkestengnga?”
Yuget kiimsiqaat,
“Tughneghaam iitghumaaten.
Kitum tuqunnaqutkaten?”
Jesus‑em pikii,
“Ataasimeng allaaghlluwhaghtiyama Sabbath‑mi qamagllusi saghiighayugtusi.
Moses‑em qelqaqiisi circumcise‑esqelluki ighnesi (qaywa sivunesi circumcise‑ekaaghngaata Moses‑em circumcise‑esqellghan sivungani).
Naqam elpesi circumcise‑eyaghqaanghata ighnesi Sabbath‑mi piiqasi.
Naafqengngunghilkufsigu Moses‑em Liilightuusaa circumcise‑eghilleghpesigun Sabbath‑mi,
sangama ugumiyagutestengnga yuuk naallghutngwaallemneng Sabbath‑mi?
Nanqigtigpenasi yuget saaqutangi liigikngwaaghpenaki,
nanqigtiiqitek elqughullusi.”